Solidariteit seëvier met afskaffing van aanstellingsbeleidKonstitusionele hof van Suid-Afrika (Foto: Stefan Schäfer, Lich – eie werk,via Wikemedia Commons) Die konstitusionele hof het Donderdag in sy uitspraak oor Saripa se aanstellingsbeleid vir likwidateurs beslis dat dié beleid, wat op 7 Februarie 2014 deur die minister van justisie en die meester van die hooggeregshof ingestel is, nie in staat is om redelike gelykheid in die beroep te bevorder nie. Die meerderheidsuitspraak van die konstitusionele hof het die departement van justisie se appèl met koste van die hand gewys. “Vandag se gunstige uitspraak volg nadat die minister van justisie en die meester van die hooggeregshof by die konstitusionele hof appèl aangeteken het teen ŉ beslissing van die appèlhof in 2017,” het Anton van der Bijl, die hoof van Solidariteit se Arbeidsreg-afdeling, gesê. Volgens hom het sowel die Wes-Kaapse hooggeregshof as die appèlhof in die guns van Solidariteit en Saripa beslis, nadat albei howe dié aanstellingsbeleid as ongrondwetlik verklaar het. “Vandag se uitspraak bevestig die argumente wat ons regdeur die saak aangevoer het. Dit is onder meer dat die beleid naakte rassisme daarstel wat op geen basis regverdigbaar is nie. Dit is jammerlik dat ons al hoe meer gekonfronteer word met die soort rasse-segregasie wat ongesond is, veral in ŉ land wat so iets op soveel vlakke nie kan bekostig nie,” het Van der Bijl bygevoeg. Volgens hom het die aanstellingsbeleid bepaal dat die indiensneming van likwidateurs uitsluitlik op grond van ras en geslag moet geskied. “Die beleid wat daarop gemik was om ras- en geslagsverteenwoordiging in dié beroep te bevorder, kom eintlik neer op ontoelaatbare en ongrondwetlike kwotas wat deur die Grondwet verbied word.” Volgens die omstrede aanstellingsbeleid moes 40% van alle aanstellings aan swart, bruin, Indiër- en Chinese vroue toegeken word; gevolg deur 30% aan swart, bruin, Indiër- en Chinese mans; 20% aan wit vroue, terwyl slegs 10% van alle aanstellings vir wit mans gereseveer is. “Die beleid is in teenstelling met ŉ meer omvattende en genuanseerde benadering wat gegrond is op meriete en opleiding. Die rasbehepte benadering werk rassespanning in die hand wat nie in die belang van die land en sy burgers is nie. “Hierdie uitspraak is geskiedkundig in die sin dat dit vir ons die weg baan om die streng en uitsluitende toepassing van beleid en praktyke wat met regstellende aksie en swart ekonomiese bemagtiging te make het en wat ongelukkig die norm geword het, finaal die nekslag te kan toedien. Ons en ons kinders verdien ŉ land waarin ŉ mens se waarde op meriete oorweeg moet word en nie op grond van ŉ persoon se velkleur nie,” het Van der Bijl saamgevat. Om die volledige uitspraak te lees, klik hier.